b'\n_START_ARTICLE_\nKarmustiini\n_START_SECTION_\nToimintamekanismi\n_START_PARAGRAPH_\nKarmustiini metaboloituu ihmiskehossa maksassa ja sen aineenvaihduntatuote kloorietyylidiatsohydroksidi on l\xc3\xa4\xc3\xa4keaineena aktiivinen. Karmustiini alkyloi DNA:n pyridiiniem\xc3\xa4ksi\xc3\xa4 tyypillisimmin sytosiinin. Karmustiinissa on kaksi alkyloivaa ryhm\xc3\xa4\xc3\xa4 ja n\xc3\xa4in DNA-s\xc3\xa4ikeet ristisitoutuvat toisiinsa. T\xc3\xa4m\xc3\xa4 johtaa sy\xc3\xb6p\xc3\xa4solujen kasvun estymiseen ja sy\xc3\xb6p\xc3\xa4solujen kuolemaan. Karmustiinia k\xc3\xa4ytet\xc3\xa4\xc3\xa4n aivokasvainten kuten glioomien, myeloomien ja lymfoomien hoidossa. Karmustiinia voidaan k\xc3\xa4ytt\xc3\xa4\xc3\xa4 my\xc3\xb6s kantasoluhoitojen yhteydess\xc3\xa4. Karmustiinia voidaan k\xc3\xa4ytt\xc3\xa4\xc3\xa4 yhdess\xc3\xa4 temotsolomidin ja s\xc3\xa4dehoidon kanssa. Karmustiinia k\xc3\xa4ytet\xc3\xa4\xc3\xa4n ainoastaan infuusiona suonensis\xc3\xa4isesti. Samalla tavoin vaikuttavaa lomustiinia voidaan annostella suun kautta.\n_START_SECTION_\nHaittavaikutukset\n_START_PARAGRAPH_\nVakavin karmustiinin haittavaikutus on sen luuydintoksisuus ja siit\xc3\xa4 seuraava luuydinsuppressio. Muita haittavaikutuksia ovat muun muassa huonovointisuus ja pitk\xc3\xa4aikaisessa k\xc3\xa4yt\xc3\xb6ss\xc3\xa4 voi ilmenty\xc3\xa4 munuaisvaurioita ja keuhkofibroosia. Sy\xc3\xb6p\xc3\xa4solut saattavat my\xc3\xb6s kehitt\xc3\xa4\xc3\xa4 vastustuskyvyn karmustiinille ja muille nitrosoureajohdannaisille.\n_START_SECTION_\nSynteesi\n_START_PARAGRAPH_\nKarmustiinia syntetisoidaan 2-kloorietyyliamiinin ja 2-kloorietyyli-isosyanaatin v\xc3\xa4lisell\xc3\xa4 reaktiolla. T\xc3\xa4ss\xc3\xa4 syntyv\xc3\xa4 1,3-bis(2-kloorietyyli)urea reagoi dityppitrioksidin kanssa muodostaen karmustiinia.'